# data[].attributes.body
Ja, jeg har oplevet alderisme. Det gælder både på min tidligere arbejdsplads, hvor min pensionsaftale blev forringet idet sundhedsdækninger blev fjernet og tilbudte jobopgaver blev begrænset som alene skyldes min alder.

Derudover har jeg under min nuværende jobsøgning oplevet, at jeg bliver fravalgt alene pga. min alder.

Jeg kan f.eks. nævne, at jeg har søgt job inden for det offentlige, hvor jeg som et led i samtalerne flere gange blev spurgt om min alder, og om hvornår jeg har tænkt at gå på pension.

# data[].attributes.body
Ja, jeg har i højeste grad oplevet alderisme. Over alt. Man bliver set på, som noget man ikke regner med. Både hos lægen, selv i svømmehallen, i butikker, og i det offentlige, og hos de unge. Det er ret ubehageligt, og man bliver ked af det. Som ung blev jeg set på, som noget, der var værd at have med at gøre, og blev talt til på en anden måde.

# data[].attributes.body
Sidste år søgte jeg midler fra en forskningspulje på min arbejdsplads, der er en stor offentlig institution indenfor sundhedsvæsenet.

En af begrundelserne i afslaget var en hentydning til min alder, og at der jo ikke var et "karriere perspektiv".

I det daglige oplever jeg, at min alder og erfaring er en kæmpe fordel i mit arbejde, der giver anerkendelse fra kollegaer og tilfredse patienter. Så den begrundelse kom virkelig bag på mig. Jeg var målløs, og følte mig virkelig ramt af "alders-bashing".

# data[].attributes.body
Jeg oplever ofte, at mine omgivelser udviser hjælpende og omsorgsagtig adfærd, hvor det overhovedet ikke er nødvendigt, ligesom jeg alt for ofte ses som en person med kognitive mangler/problemer.

Jeg er 81 men absolut uden kognitive problemer. Jeg har fysik som en 81 årig. Det sårer mig dybt hver gang.

Jeg er meget aktiv som IT-hjælper for mine jævnaldrende. Jeg har beskæftiget mig intensivt med IT siden 1989 og gør det stadig.

# data[].attributes.body
I forbindelse med huskøb i 2025 oplevede vi i den grad alderisme i forhold til dette. Vi blev kastet imellem banker, finanstilsynet og kreditforening. Vi kom med ca. 400.000 efter et hussalg og købte noget, som var billigere end det, vi kom fra. Alligevel skulle vi kæmpe en kamp i forhold til, at vi var blevet 60 år og 61 år.

Jeg er i et godt job og har en indtægt på ca. 42000 kr. om måneden, og min mand var på dagpenge pga. flytning fra djursland til nordjylland. Kravet var lige pludselig, at vi kunne kun få kreditforeningslånet, hvis han kunne fremvise en kontrakt på arbejde.

Han er i arbejde i dag og havde ingen problemer med at få arbejde. Han valgte bare selv at være på dagpenge, imens vi flyttede i 3 mdr. Men banken var så modvillig, så vi skiftede bank 10 dage før overtagelse af det nye sted.

Jeg kunne ikke få konkret svar på, hvem der satte disse begrænsninger i forhold til vores alder, så havde både fat i finanstilsynet, og kreditforeningen, men alle henviste til hinanden. Ved hjælp af en anden bank fik vi det på plads.

# data[].attributes.body
Når man ønsker at tegne en lønsikring, bliver det et nej, hvis man er over 60 eller fyldt 61 år.

Dette eksempel er fra en specifik fagforening, men findes også hos andre fagforbund.

# data[].attributes.body
KLIK HER - OG DEL DIN HISTORIE.

Her kan du fortælle os om din oplevelse af alderisme, eller om hvordan du udfordrer stereotyper og fordomme om aldring.

Din historie kan skabe større forståelse og sætte fokus på, hvordan alderisme påvirker hverdagen.

# data[].attributes.attachment_link.title
Har du oplevet alderisme? Del din historie og skab forståelse

# data[].attributes.attachment_link.description
Har du oplevet alderisme – på jobbet, i sociale sammenhænge eller andre steder? Del din historie anonymt og vær med til at sætte fokus på, hvordan alderisme påvirker hverdagen og vores syn på alder.

# data[].attributes.body
Daginstitution 2013- 2014, hvor jeg efterhånden var den ældste. Lederen kaldte mig gamle plus mit navn. Han ville have unge ind, som var lønnet lavere, end vi med mange års erfaringer, så han kørte hetz mod os. Benyttede sig af usandheder, som ikke kunne modbevises idet tavshedspligten gjorde, at han ikke behøvede at nævne navne.

Vi var nogle, der måtte gå fra arbejdspladsen. Jeg i en alder af 58. Jeg fik erstatning fra kommunen, og efter et stykke tid blev lederen bedt om at gå, da kommunen havde samlet nok beviser imod ham.

# data[].attributes.body
Jeg har erfaring med at blive talt til som en mindreårig. Utålmodige beskeder etc., en lav forventning hos samtalepart om at høre, forstå og handle.

Oftest bliver ting taget ud af hænderne på én, da der ikke er forventning om, at noget som helst kan klares. Kort sagt man behandles ikke som voksen, og det giver en underlegenhedsfølelse, som bevirker, at man let trækker sig tilbage og ikke som tidligere deltager på lige fod i samfundsforhold m.v.

Alt dette vides selvfølgelig i forvejen, men jeg ville alligevel være med til at understrege alderskriminaliceringen, som jo bevirker følelsen af, at man ikke rigtigt hører med i samfundet mere (livet), og som indebærer en følelse af tristhed og isolation.

# data[].attributes.body
I december 2025 blev jeg akut indlagt med forkammerflimmer. Jeg har længe været behandlet med tabletter, men virkningen er ikke optimal længere.

Lægen kunne oplyse, der egentlig kun var én behandlingsmulighed tilbage, men da jeg naturligvis selv løbende følger med i nye metoder, spurgte jeg, om jeg evt. kunne komme i betragtning hertil, hvorefter lægen svarede: " du har jo din alder imod dig".

# data[].attributes.body
Jeg har brugt høreapparater siden jeg var 38 år og har heldigvis fået den helt rigtige hjælp hvert 4. år.

Dette er dog en sandhed med modifikationer for i takt med, at jeg er blevet ældre, skal der virkelig kæmpes for at få udleveret den type apparater, jeg har behov for.

Det føles nærmest som om, at der skal dokumenteres for, at jeg stadig arbejder, er udadvendt, går til koncerter, foredrag mm.

# data[].attributes.body
Min mand blev i 2016 ramt af en blodprop i hjernen. Han kom godt ovenpå igen, dog med en dårlig gangfunktion og en venstrehånd, der var "død".

I 2021+2023 fik han yderligere blodpropper, og han var ikke mere på arbejdsmarkedet. Derfor fik vi at vide, at da han ikke skulle retur til et arbejde og med henblik på hans alder (sidst i 60'erne) var der ikke mulighed for mere end 1 måneds genoptræning i sygehusvæsenet, hvorefter han skulle overgå til kommunens regi.

Her var der ikke den helt vilde genoptræning at hente. Jeg spurgte flere gange, om der ikke var mulighed for at komme på et decideret center for hjerneskadede. Jeg fik den besked, at det ikke fandtes, når man var over 60!

# data[].attributes.body
Jeg er nu 76 og arbejder stadig et par dage om ugen, en del af dette er frivilligt og ikke lønnet arbejde. Jeg er psykolog og har været leder i mange år.

Da jeg fyldte 65 fik jeg besked fra min A-kasse, som jeg har betalt til, siden jeg var 28 og aldrig har modtaget en krone fra, at jeg ikke længere kunne være medlem.

Sådan er man sikret, hvis man er villig til at arbejde ud over den formelle pensionsalder.

# data[].attributes.body
I 2017 stod jeg som 60-årig uden arbejde. Selvom jeg havde været på arbejdsmarkedet, siden jeg var 16 år. Med en 3 årig-uddannelse samt ekstrakurser i rygsækken mærkede jeg, at jeg blev valgt fra - grundet min alder. Det besluttede jeg mig at gøre noget ved og tog et studenterkursus + en bachelor som socialrådgiver.

Dette i håb om at jeg så kunne være længere på arbejdsmarked end til folkepensionsalderen på 67 år.

I januar 2023 blev jeg færdiguddannet, men efter 4 måneders intens jobsøgning og møder på kommunens arbejdsformidling, stod det klart for mig, at ingen har brug for en nyuddannet socialrådgiver, der er over 50 år. Alle mine unge medstuderende fik job, mens jeg og en 50-årig medstuderende var de eneste, der ikke lykkedes at finde et job indenfor branchen.

Det lykkedes mig at finde et deltidsjob på 20 timer indenfor hotel og restaurationsbranchen, som jeg knugede mig til, indtil jeg blev 67 år. Derefter var det en befrielse at gå på folkepension.

# data[].attributes.body
Jeg er ledig og er netop fyldt 60. I sommer havde jeg været ledig i 3 mdr. og blev anbefalet af min konsulent at søge en praktikplads.

Jeg modtager ansøgningsmateriale (kun udsendt til ledige fra Jobcenter og forfattet af jobcenter) og ringer til jobhusets kontaktperson: Får at vide at det er et helt ungt firma (startup), og hun jo kunne se på mit uddannelsesår, at jeg havde nogle år på bagen, og vi skulle jo passe sammen!

En anden i mit senior netværk har fået at vide, at akademikere over 60 ikke kan få job igen. Hun blev tilmeldt et kursus i at ansøge praktikpladser sammen med en flok dimentender. Hun læser i dag til SOSA, men er M. Sc. Kemi. Ikke just hvad man forventer fra et jobcenter, der er betalt af skatteindtægter.

# data[].attributes.body
Jeg har et hus og skulle have lavet kloak-separation. Jeg skylder godt 400.000 i mit hus, som er vurderet til 1.000.000.

Alligevel kunne jeg ikke omlægge eller få et tillægslån til at betale de 50.000, som det kostede at få lavet arbejdet. Mener det er på grund af min alder på 69 plus det, at jeg bor alene i huset.

Det skal siges, at jeg aldrig har stået i Ribers, og at jeg får tjenestemandspension.

# data[].attributes.body
Jeg er suppleant i en brugsforeningsbestyrelse og har været det i en del år. Suppleanter deltager på lige fod med bestyrelsesmedlemmer i arbejdet. Da jeg trådte ind, var der en paragraf i vores vedtægter, der foreskrev, at man ikke kunne vælges til bestyrelsen, hvis man var fyldt 70 år. Det påpegede jeg var ulovligt, og det blev heldigvis ændret. Men hvor mange vedtægter står det stadig i?

# data[].attributes.body
Efter en ambulant operation med besked om, at plaster skulle sidde 2 døgn, konstaterede jeg, at det næsten var faldet af inden aften, og blod piblede ud af såret og ned ad brystet, hvorefter jeg henvendte mig til vagtlægen: “Kan du ikke henvende dig til vagtsygeplejersken eller hjemmehjælpen kan hjælpe dig?”

“Skal man ikke visiteres?”

“Nåh, har du ikke hjemmepleje …….?”

Over 80 anses man for gammel og affældig! Jeg er så taknemmelig for, at jeg stadig kan klare min egen hverdag - så godt og vel.

# data[].attributes.body
Blev fritstillet fra mit arbejde som skolepædagog pga. en uoverensstemmelse med ledelsen som 61 årig. Min fritstilling var mit valg, personligt, ikke fordi jeg ikke duede som pædagog eller kollega. Tænkte at det ikke ville være svært at få et nyt arbejde med 35 års erfaring og mangel på pædagoger. 55 ansøgninger som skolepædagog, alle tilpasset det enkelte jobopslag og mange besøg, kun 6 indkaldelser til samtale. 1 ufaglærte ansøgninger, kun to vendte tilbage med afslag. Jobkonsulent roste mig for mine ansøgninger og indsats. Efter 1 år sagde kroppen fra og jeg gik ned med stress, er nu førtidspensionist. Jeg havde alt at give med erfaring og stabilitet og var slet ikke færdig med at være pædagog men jeg blev valgt fra, hvorfor? Jeg kan kun give alderen som begrundelse.

# data[].attributes.body
Da jeg var 68, blev jeg opfordret til at gå ned i arbejdstid. Jeg var for "dyr". "Man kan ansætte 2 pædagogmedhjælpere på 30 timer for din løn!". Efter ca. 6 måneder indkaldte man mig til tjenstlig samtale: 1. For 1½ år siden havde jeg sagt, at et 5-årigt barn måtte vente på, at jeg hentede vand. Barnet havde rygsæk med drikkedunk. 2. En pige havde 2 mdr. før skolestart fået at vide, at hun måtte tørre sig selv. Jeg havde hjulpet hende, lært hende hvordan, kontrolleret at hun gjorde det ok i 10 mdr. = forberedelse til skolestart. Jeg havde en besidder fra BUPL med til mødet. Min bisidder fra BUPL bad om pause. Hun sagde: "De har besluttet sig. Vi går hjem og så hjælper vi dig". Sagen endte med, at BUPL sagde: "Vi kan ikke hjælpe. Der er mange gamle pædagoger, der bliver fyret. De unges synes, de er for skrappe!" Jeg var ansat i børnehaven fra 2007 - 2023. 13-14 år, første år som leder. Jeg fik efterfølgende en depression. Efter ca. 2 år er jeg på fode igen.

# data[].attributes.body
Flyttet fra Midtjylland til Sjælland 2023. Tilknyttes det nærmeste lægecenter. Da jeg fik behov for konsultation x 2 i 2024, blev jeg tildelt en medicinstuderende og en sygeplejerske som “min læge” uden mulighed for at møde en af de mange introlæger, hoveduddannelseslæger og almen praktiserende læger, der er i klinikken. Årsagen til ovenstående står hen i det uvisse, da både den medicinstuderende, sygeplejersken og sekretæren slår det hen, når man efterspørger en læge! Ingen spurgte mig i øvrigt, om jeg var indforstået med at blive behandlet af en studerende i stedet for en læge! Mine tanker går helt klart i retning af, at de har set på min alder, som er 68. Under alle omstændigheder, giver det mig en følelse af, at blive anset for mindreværdig/gammel.

# data[].attributes.body
Nogle måneder efter jeg var fyldt 75 år modtog jeg besked fra min forsikring, at nu ville de ikke udbetale fra min ulykkesforsikring, for når jeg var så gammel, måtte det betragtes som slid. Så var jeg til lægen med min arm, da jeg havde ondt, og der var kommet en bule på overarmen. Lægen dansede nærmest rundt om mig da jeg spurgte, om jeg ikke kunne blive opereret og få musklen på plads igen. Nej var svaret det var jeg da for gammel til. Samme besked fra fyssen. Der var ikke noget at gøre, jeg skulle bare træne. Ja jeg blev noget nedslået. Jeg var bare for gammel. Derfor meldte jeg mig ind i ældre sagen, men hvad kan man gøre.

# data[].attributes.body
Jeg ved ikke, om det var min alder- men jeg var til undersøgelse på et sygehus- og oplevede, at der blev talt helt urimelig højt til mig. Jeg er altså ikke tunghør- fik jeg da også fortalt dem!

# data[].attributes.body
Jeg bor i en ejerbolig i et landdistrikt uden mulighed for tilslutning til fjernvarme. Min bolig opvarmes af primært et aldrende olie fyr, som stadig fungerer upåklageligt, sekundært af luft- til -luft-varmepumpe og tertiært af en brændeovn. Varmepumpen, som blev installeret i 2019, har nedsat olieforbruget betragteligt. For et par år siden blev jeg opmærksom på det såkaldte fyr dit fyr-lån, som jeg tænkte måske var skræddersyet for sådan nogle som mig, pensionister med en livsvarigt fast, men ikke særlig høj indtægt. Formålet måtte jo være at få udskiftet fx oliefyr med mere klimaavenlige opvarmningsformer. Men nej, jeg fik afslag på mine ansøgninger, selvfølgelig ikke på grund af alder, men på grund af indtægtsstatus, som det blev sagt fra bankernes side. Jeg tænker, at det er politikerne, der ikke har taget højde for dette problem, og at dette problem faktisk er aldersrelateret.

# data[].attributes.body
Jeg har siden 2024 søgt nyt job. Før kom jeg til samtale på ca. 80% af de søgte jobs. Siden 2024 er jeg kommet til samtale på 2%. Jeg er ikke i tvivl om, at dette skyldes min alder (tæt på/nu fyldt 60 år.) Jeg har altid efteruddannet mig, dyrker hård sport 6 gange ugentligt, og har mere energi end de fleste. Så det må jo skyldes årstallet på fødselsattesten. Selvom politikerne vil, at vi bliver længst muligt på arbejdsmarkedet, er regler og love ikke fulgt med. Da jeg blev 60 år meddelte det forsikringsselskab jeg i over 20 år har haft lønsikring hos, (og har lagt ca. 36.000 kr årligt hos i præmier) at de ikke længere kunne tilbyde denne forsikring. Det er jo netop, når vi bliver ældre, vi har brug for en lønsikring, fordi vi formentlig vil være længere tid om at finde et nyt job, og hvis vi gør, bliver det formentlig ikke til den løn vi er vant til. Hvis jeg ikke kan supplere med lønsikring vil jeg som single ikke kunne betale husleje, og mister jeg min bolig, kommer jeg aldrig ind på boligmarkedet i Kbh-området igen, og det er jo her jobbene er.

# data[].attributes.body
I 2023 blev jeg fyret fra mit arbejde efter 36,5 år på jobbet. På mit arbejde havde jeg været tillidsmand i 27 år, men jeg besluttede at give afkald på stillingen, så andre kunne tage over. Det gjorde det meget nemmere (billigere!) for min daværende arbejdsgiver at fyre mig. Jeg var 65 år. Der blev fyret 9 ansatte den dag, og 5 af os var 64,65 og 66 år. Den sjette af de fyrede var en kollega på 51 år. Firmaet var ikke klar over, at når en medarbejder har været ansat i mere end 25 år,  skal de  gøre alt det de kan for IKKE at fyre vedkommende. I mit tilfælde gjorde de alt det de kunne for at fyre mig. (De andre kollegaer havde ikke været ansat i så lang tid). Da mæglingsmødet var færdig, fik jeg et ekstra beløb oven i min erstatning, fordi det kunne bevises, at de havde begået alders diskrimination. I dag er jeg mere afklaret med hensyn til min fyring, og jeg besøger firmaet med jævn mellemrum for at hilse på nogle kollegaer.

# data[].attributes.body
Da jeg var 64 år fik jeg en stilling ved Ebeltoft kommune, men da den, der ansatte mig så mit cpr. nr. med min alder, fortrød han, og jeg blev alligevel ikke ansat.

# data[].attributes.body
Jeg blev bedt om at underskrive en fratrædelsesaftale i 2023, hvor jeg troede jeg skulle have lønforhøjelse ved chefens indkaldte møde. Begrundelsen var ny kompetence og flytning af arbejdspladsen til ny lokalitet. Da jeg var ansat i økonomifunktionen, (regnskab, budgetter, statistikker, fakturering mm), var mit arbejde ca. 80-85% uden nye tiltag - bogholderi/regnskab er som bekendt nagelfast. Det undrede mig. Samtidig var jeg chefens stedfortræder/næstkommanderende og havde titel af forretningsfører. På daværende tidspunkt var jeg 63 år. Jeg fik under 7 dage til at underskrive min fratrædelsesaftale, som fulgte Funktionærlovens regler efter godt 14 års ansættelse.

Jeg spurgte efter den "rigtige" begrundelse, men har aldrig fået et reelt svar. Jeg kan kun gisne, men for mig handler det ikke om andet  end aldersdiskrimination, hvis der skal være en logisk forklaring. I øvrigt er arbejdspladsen ikke flyttet endnu. Da jeg selv var dybt inde i processen vedr. flytning af arbejdspladsen og dermed ansøgninger og bevillinger af totalt 3 cifret million-sponsorater, har/havde jeg stor indsigt i virksomheden, naturligvis også qua økonomifunktionen.

# data[].attributes.body
Da jeg var 62 år, var jeg til samtale i jobcentret. Jeg fik at vide af sagsbehandleren, at når jeg gik derfra, så skulle jeg stemme dørklokker igennem hele byen, så de forskellige arbejdspladser kunne se, at jeg ikke var en gammel sjuske, der ingen tænder havde i munden!  Det var meget nedværdigende.

# data[].attributes.body
Jeg er 77 år. Allerede fra vi er 70 år, er vi sorteret fra med hensyn til forebyggende kræftundersøgelser, som at vi så ikke er værd at bruge de penge på.

# data[].attributes.body
Jeg synes, at det der generer mig er, at når man taler om ældre, så begynder man et sted i 50’erne. Hvor er vi, der er omkring 85 år og stadig kan både gå og stå? Personligt har jeg accepteret min “ ikke tilstedeværelse”, når det nu ikke kan være anderledes. Jeg er stærkt hørehæmmet, og det begrænser mig. Jeg kan ikke tale i telefon, så sms og mail er en ren guds gave til mig. På trods af det, har jeg da lige fået udgivet en bog med digte og erindringer, som jeg kæmper for at gøre synlig. I lørdag gik jeg over et bjerg i Italien.

# data[].attributes.body
Et barn på ca. 12 år kørte lige ud foran mig på cykelstien. Han havde vigepligt. Jeg skældte ud, og da jeg kørte væk, hørte jeg faderen trøste barnet med, "det var jo bare en gammel dame".

# data[].attributes.body
Oplevede sidste sommer da jeg blev 67 år, at jeg ikke kunne forlænge min brillekonto hos min optiker. Det var vildt pinligt at opleve. Vi mangler ikke penge, så betalte de nye briller kontant og fik dog 3000kr i rabat i butikken. Har skiftet til en anden optiker!!

# data[].attributes.body
Min veninde, der er lidt ældre end jeg, forlod arbejdsmarkedet, da hun var 67 år. Hendes egen-fortælling fra da (til både os andre og hende selv) var en insisteren på, at når man blev pensionist, blev man ikke længere regnet for noget. Det være sig i banken, sundhedsvæsenet, som kunde i forretninger m.m. Men det mest sørgelige var, at hun havde en oplevelse af ikke at have værdi i selskabelige sammenhænge. Jeg, der stod på sidelinjen, kunne se, at hendes oplevelser mestendels var selvopfyldende profetier, - som hun ihærdigt også 'markedsførte' overfor mig, der snarligt skulle pensioneres. Når jeg forsigtigt protesterede og gav udtryk for, at jeg ikke delte hendes noget deterministiske ældresyn, blev jeg belært med ord som: "Nu kan du bare vente og se, - du kommer til at give mig ret" osv. Og så blev samtalen lukket... da jeg jo endnu ikke var pensioneret og dermed 'talte mod bedrevidende'. Jeg er nu selv pensioneret og har et aktivt, levende og sjovt liv - og jeg føler mig på ingen måde kasseret, men oplever mig stadig som attraktiv medspiller i livet - også i selskaber. Måske kommer alderisme også iblandt fra ældregruppen selv. Bare en tanke!

# data[].attributes.body
Jeg har netop meldt et rekrutterings bureau til Sekretariatet for Ligebehandlingsnævnet for overtrædelse af dansk lov og for Aldersdiskrimination ved at kræve en fødselsdato ifm. jobansøgning. Jeg er 62, ledig - og fik afslag på 2 ansøgninger via bureauet hhv. efter 2 og 4 dage - og begge stillinger er, i skrivende stund, stadig ubesat.......Dét tolker jeg som aldersdiskrimination - derfor min anmeldelse,

# data[].attributes.body
Ved salg af vores hus ville vi stå med 3.500 000 kr. Vi er begge pensionister hvor den ene er på arbejdsmarkedet 28 timer. Solid økonomi. Sikker pension. Vi ville have et nyere og mindre hus. Vi har været i to banker og begge havde stemplet os fra starten som pensionister. Ingen hjælp fra dem så helt klart aldersdiskrimination.

# data[].attributes.body
Jeg gik på efterløn ved årsskiftet. Det var helt klart, at jeg på min arbejdsplads ikke havde nogen mulighed for at blive involveret i spændende opgaver eller ligefrem blive forfremmet. At få et andet arbejdet var også udelukket. Det var overhovedet ikke noget der kom på tale, og det var ikke fordi jeg ikke har kompetencerne og resultaterne. Derfor gad jeg ikke mere. Men ud over arbejdet var der også alle de spørgeundersøgelser som jeg i de sidste arbejdsår blev 'udsat' for, og som jeg besvarede med større og større frustration. De handlede alle om, hvad der kunne få mig til at blive på arbejdsmarkedet. Og de kom med mange valgmuligheder, såsom 'gå ned i tid', længere ferier' 'ekstra oplæringer' og andet i samme boldgade, der alt sammen gik ud på, at jeg nok ikke rigtigt kunne følge med mere og havde brug for hjælp. Hvis der overhovedet var mulighed for at komme ind på andet, så var det som en sidste tekstrubrik: 'har du andet at bemærke'. Med den grundindstilling fra samfundets side, hvorfor skulle arbejdsmarkedet så tro andet?

# data[].attributes.body
Når man bliver ledig over 50 år gammel, ser man ind i en ny problematik omkring, at dem som ansætter typisk ansætter i et aldersvindue omkring deres egen alder. En rapport fra Ballisager bekræfter dette. Da jeg var 50 år og igen som 57 årig, har jeg haft et helt års ledighed. Flere af mine kolleger oplever samme aldersdiskriminering med ansættelser. Jeg har selv altid ansat i alle aldre, forskellige køn og nationaliteter. Og det har fungeret fint. Der er diskriminering i Danmark - langt mere end vi tror, og desværre er der også aldersdiskrimination. Konkret er jeg blevet opsagt fra ledende-stilling, efter at en yngre dansk medarbejder kaldte mig “Too fucking Old”. Dette burde ikke være acceptabelt på en arbejdsplads. I min jobsøgning oplever jeg ofte attituden omkring, at “du vil ikke passe ind i teamet”. Det er direkte ulovligt, og jeg er mega arrig over det. Jeg er glad for at Ældre sagen tager det op. Tak 🙂

# data[].attributes.body
Jeg er 70 år og oplever oftere og oftere forskellig slags alderisme fra at være totalt usynlig til at blive tiltalt og informeret i babysprog. Desværre har jeg konstateret, at det især kan være de 40 -årige og de midaldrende, der går forrest. De der stadig tror, at de lever uendeligt. Medarbejdere i sundhedsvæsenet kan være slemme med tiltaleformer som SØDE, VEN og KÆRE samt ved at benytte ens navn uhyggeligt mange gange i en samtale. Vendingen "Du må forstå" som indledning, føles ligeledes krænkende. Børnene, de unge og de unge voksne er generelt høflige og opmærksomme.

# data[].attributes.body
Jeg er 76 år og har 7-9-13 et perfekt helbred. Ingen sygdomme og ingen medicin. Tilbage i 1980erne holdt jeg op med at ryge og minimerede alkoholforbruget til højst et par genstande årligt. Jeg blev også vegetar. I dag sørger jeg også for dagligt indtag af superfoods. Siden 1971 har jeg dyrket meditation. Jeg dyrker 60 timers vandfaste en gang om måneden og dagligt forskellige former for fysisk træning som planke, armbøjninger og knæbøjninger. Gåture. Jeg er noget af en sundhedsfanatiker, og det har jeg det godt med. Så nu som ældre er jeg bare så træt af at blive sat i bås med svækkede ældre. Taget “hensyn” til. Jeg hader ordet ældrepleje. Pleje til svækkede borgere er godt, men hvorfor skal det gøres til noget særligt, hvis det er folk over en bestemt alder, der modtager pleje. Jeg føler diskriminering og undertrykkelse. F.eks. tales der om tage kørekortet fra borgere over en bestemt alder. Ældre er da ligesom yngre selv ansvarlige for, om de er i stand til at køre bil. Nej, de skal åbenbart behandles som umyndige børn, og dette føles meget nedværdigende.

# data[].attributes.body
Jeg har været i et jagtkonsortie i mange år. Nogle år tilbage efter et frafald af medlemmer, endte vi med en nye bestyrelsen og formand. Blandt nye tiltag var der et forslag om, at medlemmer skal trække sig tilbage, hvis deres kondi har en betydning for, at der skal tages "for meget hensyn". Jeg blev rasende, og var tæt på at trække mig, fordi jeg ikke ønskede at være i nærheden af dem (høfligt skrevet). Jeg fornemmede, at der var et ønske om at bytte gamle medlemmer ud for nye (dvs. unge). Jeg valgte at kæmpe på vegne af vores seniorer. Jeg startede med at sige, at det var en klar "udansk" mentalitet, og som invandrer i Danmark synes jeg, det  var skammeligt. At være så inkluderende som muligt bør være en selvfølge og ikke omvendt. Jeg sagde også, at ALLE bliver ældre for hvert år, og at livets gang accelererer, og at vi skal være meget forsigtig med, hvad man ønsker, fordi det kan komme hurtigere end forventet. Forslaget blev droppet. Jeg har siden sagt at hvis ens adfærd bliver for eksempel farlig pga. demens osv. så skal man sige det tydeligt.

# data[].attributes.body
Det som er mest mærkbart, er måden man sidder alene, uden at man lægges mærke til, til en sammenkomst, fest eller lignende. Hvis vi er få ældre blandt en masse yngre, så bliver det især udtalt. Jeg er en udadvendt og sprudlende person, men ordene forstummer hos mig, når jeg mærker ligegyldigheden. Jeg kan nok ikke sige mig fri for selv at have været som ovenstående, men blot ved jeg også, at jeg har lyttet til mange mennesker oppe i årene, fordi jeg altid har syntes, at mennesker op i årene oftest har noget fantastisk at byde på fra deres liv ❤️ Der har været ganske få samtaler med yngre til sammenkomster og fester. Nogle yngre spørger om, hvordan det går. Jeg svarer høfligt og spørger tilbage. Spørger ind i deres liv, men mennesker på deres egen alder trækker, og jeg forstår det så udemærket. Vupti, så er de mentalt væk og taler med vennerne/veninden. Jeg forstår det så godt, men det er ømt og sidde tilbage i/med. Oftest suger jeg istedet til mig af glæde og glade mennesker. Jeg er ofte på dansegulvet, mennesker jeg hiver med ud, eller jeg danser selv. Dans kan ikke opveje snak.

# data[].attributes.body
Jeg har valgt at bruge ordene 'ældre' og ' yngre', i betydningen ' ældre end jeg/ dig/os' og ' yngre end jeg/dig/os. Hader et ord som særligt kommer ud af politikeres munde " ældrebyrden", og vælger i mange sammenhænge, at gøre andre klart, når jeg opfatter aldersdiskrimination som problematisk. Jeg er selv 63 og har de seneste 3-4 år oftere oplevet mig talt ned / omtalt som " gammel", særligt af familiemedlemmer. Jeg er mig min alder bevidst, og også opmærksom på, at man som yngre ofte lever i den vildfarelse, at folk som er noget ældre end en selv, ikke ved hvordan det er at være yngre. Jeg tænker, at vi alle, uanset alder, skal være mere opmærksomme på, at vi alle rummer viden, erfaring og kan være udfordrede individuelt, og at vi kan lære meget generationerne imellem. Jeg forsøger at være et godt eksempel på at rumme vores forskelligheder, men også vores almenmenneskelige ligheder. Arbejdsmarkedet er helt klart et sted, hvor jeg oplever forskelsbehandling, men det gælder jo generelt for alle, at har vi særlige udfordringer, bliver vi ofte valgt fra til fordel for andre, som måske ikke er helt så ærlige og selvindsigtsfulde.

# data[].attributes.body
Min kone og jeg driver stadig vores landbrug med 100 ha. samt naturpleje for Naturstyrelsen og Åhus og Odder kommuner med 240 kreaturer. Går i banken og vil lave nye investeringer, og der får vi beskeden, at det ser de ingen formål med, med den alder vi har, med mindre vi har børn, der vil overtage. Økonomien er fin siger de.

# data[].attributes.body
Jeg blev opsagt fra en lederstilling i starten af året. Jeg havde været ansat knapt 4 år og havde stor succes. Men der var finansielle problemer, og der skulle "skæres ind til benet", som bestyrelsen formulerede det. Den afdeling, jeg var daglig leder for blev nedlagt. Som 64 årig, blev jeg hverken tilbudt en seniormulighed i firmaet ej heller et outplacement forløb med henvisning til, at det var der ikke råd til. "Lederne" problematiserede dette, men uden held. Nuvel. Jeg har siden søgt 25 stillinger, der alle matcher min profil. Ikke én samtale og autogenererede svar. Jeg har valgt at tage alle årstal ud af mit cv - dog har jeg fastholdt et billede, hvor man jo kan se, at jeg har et gråt hår. Pudsigt nok så jeg en større undersøgelse, der viste, at hvis man er mand med gråt hår, har man erfaring, pondus mm. Er man kvinde med gråt hår, er man bare gammel. Så det er sgu op ad bakke. Der er en del grupper på LinkedIn, der tager problemstillingen op, og jeg tror arbejdsmarkedet vil se en del push back - at dette simpelthen er for langt ude. Jeg er flat-ager, og giver ikke op.

# data[].attributes.body
Oplever alderisme mest på hospitalet, venter tider og personalet bedrevidende. Politikere bruger ordet ældrebyrden eller de kunne bare spare op til deres pension, og unge på ex. Facebook som kan være temmelig nedladende, ex ældre burde ikke have stemmeret. Pensionister brokker sig hele tiden. Personligt lader jeg mig ikke stoppe af min alder. Jeg går med det tøj, jeg har lyst til. Synger i gospelkor hver uge, strikklub, gåture. Og møder andre mennesker i alle aldre og oplever for det meste positive ting.

# data[].attributes.body
Har efterhånden læst en del danske krimier, hvor mennesker over 60 år beskrives som gamle og uden værdi for samfundet. Ved de unge ikke, at 60 er de nye 40? Jeg føler mig sat i bås som gammel! På trods af at jeg aldrig har haft det bedre. Cykler mountainbike, dyrker yoga, går til koncerter eks minds of 99,  mødes med venner, rejser mm

# data[].attributes.body
Sommeren 2023 udløb et vikariat som kommunikationskonsulent, som er det sidste job, jeg har haft inden for mit fag. Det var et vikariat, hvor jeg virkelig steppede op med yderligere kompetencer til mit cv (og som jeg blev valgt til pga. min erfaring:) - en specifik grund til at jeg søgte det. Siden har jeg søgt hundreder af job indenfor kommunikation og marketing. Det første år af min ledighed var jeg til samtale på hver 10. ansøgning, før i tiden min. til hver anden. Et sted valgte de mig fra, fordi jeg ikke lignede de andre konsulenter i livsfase (30-40 år). Jeg var dygtig til mit fag, og derfor er det en sorg, at jeg ikke kan få foden ind i igen, fordi jeg ofte blev/ bliver set som “overkvalificeret”. Nu er det “suspekt”, at jeg ikke har haft k-job inden for faget i tre år. Ja, jeg mødte for mange arbejdsgivere, som ville have Rip, Rap og Rup. Jeg har forsøgt mig som buschauffør, men jeg kunne ikke holde til delevagter og skiftende arbejdstider. Nu er jeg hjemmehjælper, og det er ok, men det er ikke det, jeg har lyst til at bruge mine sidste 6-8 år af arbejdslivet på.

# data[].attributes.body
Jeg har virkelig oplevet aldersdiskrimination ifm. jobsøgning. Jeg mistede mit job som som 60 årig, og det viste sig at være helt  umuligt at få et job igen. Jeg har en bred uddannelsesmæssig baggrund (HA/HD/BS) og mange års erhvervserfaring med bl.a. lederjobs, men alligevel var det umuligt for mig at vende tilbage til arbejdsmarkedet, skønt jeg meget gerne ville have fortsat med at arbejde.

# data[].attributes.body
Min mand og jeg rejser meget og lejer ofte bil i udlandet, gerne via netportaler. Man skal oplyse alder, og er du over 70, er prisen højere. DET gør mig virkelig vred! Alderisme, ja! - aldersdiskrimination! Ja! Er det virkelig lovligt?

# data[].attributes.body
Valgt fra til jobs pga. alder. Blev i en alder af 64 år kapacitetstilpasset i den private sundhedssektor grundet nedgang i patienttilgang. Efterfølgende søgte jeg over 85 stillinger! Fik svar fra langt under 10%. Der var for kort tid til pensionsalderen....

# data[].attributes.body
Jeg bliver dagligt konfronteret med alderisme, gennem fx spørgeundersøgelser, hvor jeg bliver sorteret fra, når jeg skriver min virkelige alder. At blive talt ned til i banker og myndigheds sammenhæng. At man antager, at jeg ikke er i stand til at forstå digitale henvendelser. At visse offentlige helbredsundersøgelser slutter ved 70 års alderen. At blive omtalt som “ældrebyrden”. At adskillige kronikker omtaler pensionister som velhavere, der lever fedt på næste generations bekostning. At det er os der ikke kan finde ud af at leve klimavenligt. At blive “usynlig” i medier og fysisk forstand. I Frankrig oplever jeg modsat at blive behandlet hensynsfuldt, værdigt, at blive set. Min mor, som er 95 år og ikke digital, kan nemt få sendt oplysninger pr brev, men når svar sendes tilbage til myndigheder, kan hun ikke sende det, fordi der ikke længere er postkasser, frimærker og hun i øvrigt ikke kan gå hen til en postkasse, hvis der havde været en. At Ældresagen kun har motionstilbud som stolegymnastik, kroll osv, og at der ikke noget for os “yngre ældre” og svarer på henvendelser med “ hvad kan du selv undervise i”. Vi er mange slags ældre. Der bør være noget for os alle, hvis Ældre sagen skal være relevant.

# data[].attributes.body
Hele vores samfund fungerer med en masse IT-løsninger og rigtig mange ældre har store problemer med det, fordi de aldrig har lært det - hverken i skolen eller på arbejde. Jeg har selv en del erfaring med IT på grund af mit tidligere arbejde, interesse og flair - men jeg synes, at det kan være svært at følge med i alt det nye og ærgrer mig over at være nødt til at bruge tid på ændringer og nye systemer og løsninger. Jeg er SÅ TRÆT af, at cyklister prioriteres over alle andre trafikanter. De fleste af os gamle kan/tør ikke køre på cykel og er afhængige af offentlig transport, hvor vi kan sidde ned, men sæder fjernes, for at give plads til cykler. Selv i de små lokale busser (Frederiksberg) som skal tage hensyn til ældre og gangbesværede, bliver der medbragt cykler. Samtidig er der umulige trapper, så bageste del af bussen er utilgængelig for ældre/gangbesværede, og der bliver kørt med voldsom fart og hurtige ryk. I metroen er sæderne blevet færre, mindre og meget hårde, man skal være hurtig til at stige af og på, elevatorer er ofte ude af drift, og der kan være alt for varmt.

# data[].attributes.body
Arbejdede 39 år i samme pengeinstitut. Fik en ny leder, der var 10 år yngre end mig. Han kunne ikke lide ældre (blev kaldt olding), og derefter gik det ned ad bakke for mig. Mit valg blev at gå på pension som 60 årig, ellers havde han fyret mig.

# data[].attributes.body
Jeg er en kvinde på 58 år, og jeg kæmper en sej kamp for at komme tilbage til arbejdsmarkedet efter en fyring. Jeg har oplevet mange eksempler på alderisme, men vil især fremhæve: 1) En jobkonsulent i min a-kasse, gav mig dette råd: "Hvis du virkelig gerne vil have et job, vil jeg råde dig til at farve dit grå hår - du har jo ikke så mange rynker! Det gør min kone med stor succes!". 2) En ny leder kiggede ud over sit team og konstaterede: "Nu skal jeg til at sætte mit eget team. Det første, jeg vil gøre er at nedsætte gennemsnitsalderen betragteligt." Herefter blev vi gamle fyret én efter én. 3) En leder sagde helt uden at rødme: "Midaldrende kvinder er de mindst forandringsvillige!" 4) En ung HR fyr gav mig ved en jobsamtale et hurtigt elevatorblik og "swipede mig" væk i løbet af et par sekunder. Samlet set giver dette mig en følelse af at være dømt ude, og at samfundet ikke kan bruge mig længere på trods af min gode uddannelse og lange erfaring. Det gør mig trist helt ind i knoglerne - faktisk i sådan en grad, at jeg er tæt på en depression.

# data[].attributes.body
Ja. Jeg har oplevet alderisme. Det startede hovedsageligt, efter jeg fyldte 75. Pludselig kunne jeg ikke honorere en forespørgsel i MobilePay på ca. kr. 8.000. Den skrev "Af sikkerhedsmæssige årsager .." og uden nogen nærmere forklaring. Efter en længere diskussion med support fik jeg lov til, midlertidigt, at få hævet grænsen. På min private konto var det pludselig ikke muligt at overføre mere end kr. 25.000 per dag. Også her blev det dog ændret efter nogen snak. Selvfølgeligt sidder bankerne som en lus mellem to negle. De er jo blevet pålagt at nedbringe kontaktsvindlen, men det må ikke ske på bekostning af, at ældre umyndiggøres og bliver forhindret i at disponere over egne midler. Og da slet ikke uden at gøre dem opmærksomme på det. Også min egen læge taler til mig i børnesprog. Og det til trods for at han gennem lov er blevet pålagt at kommunikere med patienterne i øjenhøjde. Det betyder ikke nødvendigvis, at øjenhøjde er det samme som gulvhøjde. OK. Vedstået. Jeg er nok ikke helt den typiske 75+ årige bankkunde/patient, da jeg arbejder full time i egen konsulentvirksomhed indenfor elektronik/embedded programmering, men de kunne jo spørge, og ikke automatisk starte fra bunden.

# data[].attributes.body
Jeg er blevet tilbudt at låne penge flere gange, men når jeg så anmoder om et lån, kan det desværre ikke lade sig gøre. Jeg er jo 82 år.

# data[].attributes.body
Yngre kollegaer taler negativt om én til chefen. Jeg har mange års erfaring som lærer/pædagog, men misundelse gav et dårligt arbejdsklima. Børnene og forældrene gik altid til mig, hvis lederen ikke var til stede. Jeg er en dygtig medarbejder. Jeg fik opereret mit bryst, opereret galdesten, 2 nye hofter og mistede søn i en ulykke. Dette skete inden for 8 år. På grund af sygdomsperioder, mente den nye ledelse, at jeg skulle gå på pension. Jeg ville gerne fortsætte i 3 år til 1.,2.,3. klasse, men blev tvunget til af gå på 1/2 tid i et år, og derefter på pension. Jeg var ikke klar til det. Jeg talte med tillidskvinden, som sagde, at det var ulovligt at spørge, hvornår en medarbejder går på pension. JEG HAR ALDRIG VÆRET FRISKERE, men pga. negative kollegaer ift. sygeperioderne turde de ikke andet en at presse mig til at gå på pension. Tillidskvinden sagde: Så fyr hende pga. sygdom, men det ville de ikke. Hvis man gerne vil have, at de ældre blir på arbejdsmarkedet, må man også regne med, at der kan komme sygeperioder, som jeg har haft, men dette kan ramme folk på arbejdsmarkedet i alle aldre.  Jeg gik som 70 årig." Ønskede et 1/2 dags skolejob."

# data[].attributes.body
Vi er blevet gennemsigtige, nærmest lidt grinagtige, bliver ikke taget alvorligt. Man kan se det i deres blikke.

# data[].attributes.body
Jeg er 74 år, kvinde, og har siden jeg var 5 år cyklet i København. Er altså en erfaren og sikker cyklist, der stadig både kan høre og se og kan orientere mig med åndsevnerne i behold. Når jeg cykler, oplever jeg at blive at råbt ad, hvis jeg påtaler andre yngre cyklisters farlige eller hensynsløse kørsel. De råber f.eks. “Hold din kæft, din gamle kælling”. Jeg bliver faktisk berørt og ked af det, når de henviser til, at jeg er gammel

# data[].attributes.body
Jeg deltager i møde hos Ældre Sagen, vi sidder ved borde til 4 personer. En af personerne siger til mig - er du ikke for ung til at være her. Jeg følte mig udenfor (Jeg styrketræner, løber, lufter hund går til foredrag, læser bøger og spiser med omtanke). Det viste sig, at vi alle var jævnaldrende.

# data[].attributes.body
Jeg bruger to høreapparater og misser alligevel ofte en pointe eller to.  Når jeg er sammen med min højtelskede familie,( består af datter og to unge børnebørn) siger jeg gerne det jeg hører, som jo selvfølgelig er forkert. Det udløser de højeste latterbrøl. Jeg smiler kærligt, for de morer sig ikke på min bekostning, de morer sig sammen med mig. Jeg er 80 år, men når jeg misser noget, så beder jeg folk gentage det sagte, for jeg gider netop ikke ligge under for "alderisme". Når jeg kommer ind et offentligt sted, og man tiltaler mig, siger jeg med det samme..." er du venlig at tale tydeligt til mig, jeg bruger høreapparater"... så undgår vi misforståelser, og hvis jeg beder om en gentagelse, er det som regel  personen, der undskylder enten at have talt for lavt eller for hurtigt, så alt i alt...VÆR ÅBEN om dine skavanker, så undgår du den grimme " alderisme" SYNES JEG.

# data[].attributes.body
Jeg er tilmeldt et vikarbureau, som formidler eksamensvagter til videregående uddannelser. Tidligere blev jeg kontaktet direkte af uddannelsesstedet. Her oplevede jeg at være en værdsat medarbejder, som blev efterspurgt pga. erfaring og fleksibilitet. Efter opgaverne fordeles via bureau oplever jeg kun at få meget få vagter. Langt de fleste vagter tildeles unge eller yngre, som “jo har brug for pengene”. Jeg hører udtrykket: Som pensionist er du jo her for sjov.

# data[].attributes.body
Ja, jeg har i en alder af 50 år fået af vide, at jeg var for gammel, da jeg søgte et helt almindeligt job med fokus på relationer og salg. Det forventes altså, at jeg arbejder 21 år endnu, så synes det er tidligt at være for gammel. Der kommer et problem med regeringens ønske om, at vi skal blive længere på arbejdsmarkedet, når arbejdsmarkedet mener, at vi er for gamle, når vi er 50.

# data[].attributes.body
Lægebesøg (vikar) pga. væskeophobning. Jeg har hjertesvigt. Lægen spørger umotiveret, om jeg husker den hjertemedicin jeg får? Jeg nævner de 3 slags med navn, hvortil lægen siger ‘Ih hvor flot’! Hun kunne lige så godt have sagt: dygtig, stor pige. Jeg blev så overrumplet, at jeg ikke reagerede umiddelbart. Jeg vil fremover ikke lade tilsvarene stå uimodsagt. Og slet ikke hos en læge. Fordi du er blevet gammel, har du jo ikke mistet forstanden.

# data[].attributes.body
Jeg har som 69 årig søgt vikarjob på et plejehjem. Jeg er uddannet både plejer og fysioterapeut. Fik afslag med begrundelsen, at det kunne jeg nok ikke klare.

# data[].attributes.body
Min mand døde, jeg solgte huset og flyttede til en anden kommune og et nyt lægehus. Jeg havde bestilt et helt almindeligt sundhedstjek for at møde min nye læge. Jeg har ikke været en flittig gæst hos læger tidligere! Lægen ville samle op på mine data og eventuelle problemer, og så kom spørgsmålet, som fik mig op af stolen: Hvilken medicin får du? Ikke et spørgsmål om jeg fik medicin, og jeg spurgte nok lidt spidst, om det var pligtigt at spise piller i min alder (66 år). Jeg spiste ingen piller. Han undskyldte!

# data[].attributes.body
Jeg ønskede at blive skrevet på venteliste i en Andelsboligforening. Jeg fik den besked, at de ikke tog folk ind, der var fyldt 70 år. Det stod ovenikøbet i deres vedtægter. Det synes jeg er diskriminerende

# data[].attributes.body
Jeg har lige købt en Navimow H 2 robotplæneklipper. I Brugermanualens punkt 1 under ”Sikkerhedsinstruktioner”  underpunkt  1.1 5) er der følgende formulering : “Producenten anbefaler, at brugeren er 18-70 år gammel”.

# data[].attributes.body
Bl.a. skulle jeg købe et par bukser i en pæn forretning. Da jeg bad den unge dame i butikken hente et par i nr. større, sagde hun, at jeg skulle gå hjem og tabe mig først. Jeg vejer 58 kg og er 157 cm høj, er 80 år, så jeg må indrømme, at jeg blev lidt ked af det. Har aldrig oplevet noget lignende.

# data[].attributes.body
På skadestuen i Nykøbing F, fik jeg konstateret, at 3 senebånd var bristet, men det gjorde man ikke noget ved, da jeg var over 70 år. Jeg har siden fået en ny skulder, og senebåndene er syet op. Jeg betalte selv for operation og undersøgelse. Nu fungerer min arm perfekt igen.

# data[].attributes.body
Som 70 årlig - ville jeg glæde min søn. En af hans bedste venner skulle giftes. Personen er også en af mine egne gode venner. Fandt 2 busfirmaer som lejer busser ud, uden fører. Bor i Århus og ville fejre polterabend i Skagen - dertil bus. Jeg er rutineret og stadig godkendt kørelærer, kørelærer til alle kategorier. Fik et brev, fra begge firmaer, udkast til en lejekontrakt. Føreren skulle, ved alle være mindst 23 år, men måtte ikke være født før 1962. Aldersdiskriminerende til den store guldmedalje. Jeg kørte ud til et af firmaerne, blev mødt med velkomsten: Du er ansat.

# data[].attributes.body
Jeg arbejder i et stort statsligt firma. Jeg ønskede på et tidspunkt at søge nye udfordringer. Jeg søgte et andet job i firmaet, men fik et ubegrundet afslag. Senere opdagede jeg, at en anden, der lå betydeligt under mit niveau, men var yngre, fik jobbet. Jeg blev bekendt med, at afslaget til jobbet var på baggrund af min alder, og man var usikker på, om jeg kunne finde ud af IT.

# data[].attributes.body
Arbejdsmarkedet, helt klart. Bankskifte. Dating. Det grå guld, frygtelig betegnelse. Ikke (?) ønsket i kulturen, som higer efter de unge. I den sjove (latterligt sigende) ende - fik jeg et gavekort til portvin, da jeg blev 50 af min bank! HVORFOR? Er tinglyst til fremtidsfuldmagtshaver for min mor. Den er ikke aktiveret. Vi aftalte, at vi kunne flytte hende over i min bank. Så havde jeg bedre chancer for at hjælpe hende senere, hvis behov. Det første de spurgte til, var hendes alder. Jeg blev så vred, at jeg aldrig tilgiver den/dem. Min bankrådgiver er kun få år yngre end jeg. Det bliver sjovt om et par år for vedkommende.

# data[].attributes.body
Jeg er begyndt at kigge mig om efter andelsbolig. Nogen steder kan man ikke komme i betragtning når man er over 67 år.

# data[].attributes.body
1. Da jeg efter 2,5 år ville fastansættes som 68årig, var beskeden, at ingen ville fastansætte en som mig. Blev opsagt, da jeg gik til fagforeningen. 2. For nyligt fik jeg at vide af en ung mand, at jeg var sur og gammel, rettet til: ikke sur men gammel, fordi jeg var uenig med ham. 3. Allerede, da jeg var 50, var det svært at finde nyt job pga alder, selv om jeg havde efterspurgte kompetencer. 4. Det er som om, man bliver opfattet som hverken havende viden eller kompetencer, når man ikke arbejder mere.

# data[].attributes.body
Jeg synes, jeg har et mere end solidt CV. Internationalt, kendte firmaet, super referencer og anbefalinger. Jeg scorer helt i toppen af enhver IQ-test og er typemæssigt godt match til de job, jeg søger. Jeg søger kun job, hvor AI vurderer matchet er mindst 8/10 - og har søgt trecifret antal job og kommer ikke engang til samtale - blankt nej til praktisk talt det hele. Jeg har fået både outplacer og GPT til at optimere og skrædder sy CV'et til hvert opslag. Nu søger jeg endda mere gængse job, som S-togsfører eller styrmand på 12-personers turbåde - og får blankt nej til det også. Spørger jeg om feedback - selv når de tilbyder det (sjældent) - får jeg intet. Dog siger GPT direkte - det (primært) er et spørgsmål om alder, og jeg bør søge noget "front desk" eller lignende. Jeg er stort set nået dertil, at det enten bliver eget firma - eller buschauffør, som lader til at være sidste udvej ... med respekt for det. Det er ganske enkelt stejlt op ad bakke - for at sige det venligt. Desværre.

# data[].attributes.body
Blev fyret som 64 årig efter 13 år i jobbet. Tog rigtig mange “kaffemøder”, da det efter sigende er langt mere effektivt end at respondere på annoncer. “Vi har ikke rigtigt noget lige nu” var den hyppige besked. Efter 14 dage kunne jeg se, at de havde ansat en 32 årig. Alder blev aldrig nævnt, endsige skrevet, men det var meget tydeligt. Er nu glad pensionist med frivilligt arbejde.

# data[].attributes.body
Vi oplever alderisme i bankverdenen. Man kan fx ikke købe bolig, selv om man har penge, når man når en vis alder. Når man er 60 år, er det for stor en risiko at låne os penge.

# data[].attributes.body
1. Smidt ud af privat sundhedsforsikring da jeg fyldte 67 år, fik dog lige lov at gøre forløb hos fys færdig.  Bum. 2. Mammografi slutter som frivilligt tilbud, når du er  69 år. Flere og flere ældre kvinder får brystkræft. Har spurgt på Bispebjerg Hos, hvorfor 69 år? Visner mine bryster måske og falder af? De kendte ikke svaret. Det er da underligt og alderisme.

# data[].attributes.body
Den stærke digitalisering af samfundet hægter mange ældre af. Banken lukker for kundekontakt, så kunderne ikke kan få hjælp til at betale regninger og få regninger lagt ind i betalings service. Det er også blevet meget svært at hæve penge og få vekslet mønter. Kirken henviser til hjemmesiden eller Facebook, hvis man gerne vil have information om gudstjenester og arrangementer i kirken. Flere steder i landet indeholder kirkebladet ikke længere fyldestgørende  informationer om disse emner. Når man henvender sig til kommunen over telefonen bliver man mødt med en robot, der alligevel ender med at sende en videre til en medarbejder, fordi den ikke forstår, hvad der bliver sagt. Hvis det ikke er en robot man møder ved telefonopkald er det en endeløs række af valgmuligheder, hvor man skal vælge den rigtige ved at trykke et tal. Og overalt bliver der pr automatik henvist til hjemmesider, der prøver at tage højde for de spørgsmål en borger måtte stille. Især ældre men også mange andre kommer til kort i digitaliseringen dels pga. mangel på computer, overblik, sprogbruget. Det værste er at folk bliver gjort afhængige af andre på et langt tidligere tidspunkt end det er nødvendigt.

# data[].attributes.body
Sundhedsvæsnet giver ikke ældre over en vis alder mulighed for at deltage i screeningsprogrammer. Det gælder bl.a. tarmkræftscreening efter 75 år, selvom risikoen for tarmkræft er stigende med alderen, og mange ellers efter den alder er raske og sunde og kunne have mange leveår endnu, hvis en kræftdiagnose blev opdaget tidligt. Det gælder også for personer med øget familiær risiko, der er udelukket fra en nem screening, så personen er henvist til en koloskopi, som kan give alvorlige problemer under udførelsen. Screening for brystkræft stopper ved 69 år. Også her er risikoen for udvikling af sygdommen mig bekendt ellers stigende med alderen.

# data[].attributes.body
Der hvor jeg personlig bliver mest fortørnet, er faktisk hos sundhedsmyndighederne.👎Er så træt af at høre på 🥱“ du er jo ikke helt ung mere” hver gang man klager over smerter. Det tog lang tid, før lægerne indså at jeg havde slem slidgigt i hofterne. Heldigvis har jeg nu fået 2 nye hofter.🙂 Men hvorfor den lange og smertefulde ventetid😡

# data[].attributes.body
Jo det har jeg. Min ekskæreste og jeg besøgte hans venner til en fødselsdagsfest. Vi talte på ét tidspunkt med et andet par på ca. 70, som også var ca. vores alder. Vi sad os fire i stuen. Fra det andet rum hørte jeg stemmen fra en ung kvinde.” Skal vi sætte os ind til de gamle”. Jeg kendte hende ikke i forvejen. Men jeg oplevede det ydmygende.

# data[].attributes.body
Jeg havde et liv før april 2022 og nu et noget andet efter. Jeg fik en blodprop i hjernen, som gav nogle udfordringer. Jeg har arbejdet mig godt tilbage mht. førlighed mm. Såvel på hospitalet, egen læge og på Montebello har alle sagt, at jeg virkelig har arbejdet godt og ihærdigt. Det der generer mig er, at når jeg har villet have hjælp fra læge, bl a med det, der kaldes spontan inkontinens (forårsaget af blodproppen) så får jeg altid svaret: "nu skal du jo tænke på din alder" (er 75). Jeg kan igen undervise i yoga og stolegymnastik, har uddannelse i bækkenbunds træning, så det er ikke manglende træning mit problem er. Jeg har andre udfordringer efter blodproppen, træthed og balanceproblemer når jeg går og samtidig drejer hovedet til højre. Her får jeg også at vide, at jeg skal jo tænke på min alder. Jeg er så træt af at høre denne sætning, især da jeg altid har været frisk, haft god energi, osv. inden april 2022. Har siddet i flere bestyrelser, dyrket motion, har div. hobbier, men får så bare sætningen: "du skal jo tænke på din alder" når jeg siger, at jeg ikke har energi som førhen.

# data[].attributes.body
Jeg er 87 år, og aktiv billedkunstner. Jeg klæder mig “kunstnerisk” med spraglet tøj, sjove hatte og har langt udslået hår. Men jeg er USYNLIG. Alle vegne, Inger SER på mig, ingen møder mit blik, og gør de, er det ligegyldigt, som herregud en oldsag der klæder sig ud. Jeg falder sammen med TAPeTET. Man begynder at undskylde sig selv, hvorfor tro man er noget, men hvorfor er der ikke respekt eller anerkendelse. Jeg er stadig kvinde, ja, jeg er fuld af rynker og slap hud, men jeg er et menneske der har levet og  overlevet. Hvorfor mister man interessen for mig fordi jeg er GAMMEL? Den viden jeg har samlet af godt og ondt gennem mit lange liv, hvem har lyst til at snakke om det. Jeg vil ikke bare hastes over med, at jeg er en ligegyldig gammel kone. Jeg har levet og overlevet. Lyt til hvad jeg har at fortælle, vis interesse, spørg ind til mig. Måske kan du bruge det til noget, lære af det. Det er da ikke så ringe endda!

# data[].attributes.body
Jeg har i en ledende funktion oplevet alderisme på det private arbejdsmarked. Det startede med at forsikringsselskabet opsagde min private supplerende arbejdsløshedsforsikring, da jeg fyldte 60 år. Efter eget udsagn, da risikoen for at blive opsagt var blevet for høj. I en dansk virksomhed med 800 ansatte var jeg en af de ældste, da jeg som 62årig efter 10 års ansættelse uden forvarsel og uden anden begrundelse  end en "organisationsomlægning" blev fritstillet og opsagt med dags varsel (med en aftrædelsesordning svarende til den almindelige retspraksis for den slags "usaglige" opsigelser). Forsøg på at finde et andet arbejde mislykkede, da virksomhedernes jobbanker uden undtagelse bad om fødselsdatoen som en af de første oplysninger, som virksomhederne indsamlede, når man indsendte sin ansøgning. Ud af 100 ansøgninger kom jeg til en enkelt samtale, hvor en konsulentvirksomhed forsøgte at indsamle oplysninger om min gamle arbejdsgiver. Det var en barsk oplevelse for mig. Det tog mig 2-3 år at komme over det. Jeg kunne godt have tænkt mig at forlade arbejdsmarkedet på anden vis.

# data[].attributes.body
Kontaktede sidste år min bank gennem 40 år ang. kreditforeningslån til køb af hus på landet. Jeg ønskede 30-årigt afdragsfrit lån, og kunne lægge en udbetaling, så restgælden kom under de 60%, som loven kræver. Det blev pure afvist af min bankrådgiver, som angav min alder og placeringen på landet som grund til afvisningen. Banken ville måske gå med til en finansiering på max 30%, og det var primært pga. min alder. Dette til trods for at min økonomi intet fejler, heller ikke når jeg bliver folkepensionist. Som bankrådgiveren sagde: " Du kan jo bare betale huset ud, du har jo penge nok, når dit hus er solgt". Korrekt...Men nu vil jeg gerne andet end at bo, -Rejse, forkæle børn og børnebørn, og mig selv også. Bruge mine penge på andet end bare at bo. Det har jeg gjort hele mit liv, og nu vil jeg noget andet. Banken...Nej, den har jeg ikke mere. Heldigvis er der andre pengeinstitutter, som ikke ser alder som en hindring. Og jeg er ikke folkepensionist endnu!!!

# data[].attributes.body
I de sidste år på arbejdsmarkedet oplevede jeg, at mine ord og meninger i sammenhæng med møder og lign. blev ignoreret/overhørt. Indstillingen hos yngre kollegaer var ligesom: hvad forstand har sådan en gammel en på det? Mht sundhedsvæsnet er det i min optik aldersdiskrimination, at fordi man er over en vis alder, bliver man lukket ude fra alle screeningsprogrammer.

# data[].attributes.body
Jeg oplever ofte at folk som det første spørger: "Hvor gammel er du?" Har sådan  lyst til at svare om det er vigtigt for vores videre samtale. Nogen tror jeg er yngre end min alder og siger; "Bare vent til du kommer i min alder", mens andre siger "I vores alder et det sådan og sådan". Der er i Danmark alt for meget fokus på alder. På arbejdsmarkedet er man ikke attraktiv længere, når man er over 50, og i det offentlige blir man glemt, når man er pensionist. Når man er over 80, er det lige før, at man ikke kan blive opereret. Fokuser mere på mennesket og ikke på alder. Det er så evigt uinteressant at gå op i alder. Unge kan virke gamle og gamle kan virke unge. I andre lande blir der vist respekt for de ældre. For deres livserfaring og vid. Desværre er det ikke sådan i Danmark.

# data[].attributes.body
Der er klar alderisme på arbejdsmarkedet. Jeg har søgt 100 jobs på et år, har gode papirer, har altid været glad for at arbejde og har aldrig haft svært ved at få job. Før nu. Har ikke fået nogen af de jobs, jeg har søgt. Når jeg efterfølgende undersøger, hvem der har fået jobbet, er det typisk en person på 35-45 år. Man får aldrig et ærligt svar på afslaget, men jeg kan godt selv regne det ud. Det føles ydmygende og nedværdigende. Som om jeg ikke mere er noget værd.

# data[].attributes.body
Jeg er 77, frisk og rørig osv. Vi rejser jævnligt til udlandet, og lejer i den forbindelse en bil. Hvis du er over 70 år, er der nogle biludlejningfirmaer, der tager ekstra. Dét, der får mig til tasterne er, at jeg har forsøgt at leje en bil på Malta. Men når jeg taster min alder, kan jeg ikke leje nogen - overhovedet.

# data[].attributes.body
Ifm. stærke knæsmerter nægter min læge mig videre henvisning til MR scanning, fordi jeg er over 50 år. Henvises til fysioterapeut, uden effekt. Betaler selv for forundersøgelse på privathospital, får også her blokade, uden virkning. Her tilbyder man mr-scanning, som jeg også selv betaler for. Endelig med mr-resultat henviser min læge mig til vurdering hos ortopædkirurg, dog med den besked, at da du er over 75 år, skal du ikke regne med operation. Jeg godkendes til operation hos speciallæge og er nu smertefri. Jeg kunne have sparet 1/2 år med smerter, hvis lægen havde henvist fra startet, dvs. lyttet til mig. Uforståeligt, at man bruger alder ift. konkret vurdering. Jeg har således selv måttet betale Ca. 10.000 kr. Hvis jeg ikke havde prioriteret dette, ville jeg gå med smerter resten af livet. Er frisk og rørig og ellers i god form. Lægerne bør kigge på personen og ikke alder.

# data[].attributes.body
Man kan ikke blive domsmand når man er fyldt 70 år. Problemet er at hvis man fylder 70 år i valgperioden som er 4 år, så kan man ikke stille op som domsmand.  Dvs. I værste fald er man udelukket fra 66 år. Det er jo ikke fordi der ikke findes kriminelle over 66 år - så bliver det ikke en bred sammensætning af domsmænd.

# data[].attributes.body
Jeg er tæt på 80. Møder ofte yngre personer pr.  telefon, der spørger forsigtigt, hvordan jeg har det med computere, inden de spørger til e-mail adresse eller e-Boks. Jeg plejer at spørge, om der er noget, jeg kan hjælpe dem med 😆. Det ender gerne i et godt grin. Synes humor er bedre end surhed. De prøver bare at være venlige 🤗

# data[].attributes.body
1. Jeg arbejder i en privat virksomhed, hvor jeg flere gange har oplevet, at ledere i snakken om den årlige lønregulering er kommet med kommentarer som "Medarbejderen er jo i 60'erne, og går derfor ingen steder, så vi behøver ikke given ham/hende lønforhøjelse". 2. Jeg har det selv svært med alderen, og det skyldes både min egen kamp med at acceptere at jeg er i den fase af livet nu samt at jeg bliver bekræftet i det ved ændret adfærd hos mine omgivelser. Som en kollega sagde til mig "Da jeg var yngre og gik ned af strøget, så kom jeg i øjenkontakt med andre mennesker, og jeg blev set - NU kan jeg gå ned af strøget uden at nogen ænser mig". Jeg er glad for at der nu kommer fokus på alderisme, da det er noget jeg er optaget af og som jeg har forsøgt at dele med et par kolleger, der er lidt yngre end mig, som på ingen måde kunne se, at det skulle være et problem.

# data[].attributes.body
Som sendiagnosticeret 70+ med livslangt at have levet med problematikker, fejl diagnoser og indlæggelser, oplever jeg, at de tilbud, som jeg har behov for, har en aldersgrænse 67 år. Det handler om §104 dagtilbud for borgere med specielle behov og Ledsageordningen. At jeg, som har rundet de 70 år, er henvist til Ældrepsykiatrien, er også udtryk for alderisme.